Goeie nuus vir Shaleen Surtie-Richards ná rooftogLizz Meiring, Alfred Ntombela, Shaleen Surtie Richards en Leon Schuster, Saterdag voordat Surtie-Richards se hangertjie gesteel is. Foto: Verskaf Shaleen Surtie-Richards het onlangs goeie nuus ontvang ná haar groot hartseer toe sy onlangs helder oordag in Johannesburg se spitsverkeer beroof is. Shaleen is vroeër in Februarie beroof toe ŉ drywer haar na haar huis in Roodepoort geneem het ná sy vroeër die dag ŉ werksgeleentheid bygewoon het. Sy is beroof nadat sy die motorruit oopgedraai het weens die hitte. ŉ Man, wat glo sigarette gesmous het, het haar hangertjie met ŉ Krugerrand en haar oorlede ouers se trouringe van haar nek geruk. Die goudsmid en eienaar van Mr Kruger, Arno Egen, het intussen aangebied om Shaleen se “kosbaarste besittings” te vervang. Mr Kruger is ŉ goudsmid-spesialis en juwelierswarewinkel. “Ons het aanlyn te hore gekom van die rooftog. Omdat ons besef hoeveel sentimentele waarde sy aan die ringe heg, het ons besluit om dit vir haar te vervang,” het Egen gesê. Shaleen het vroeër vertel sy het sedert haar ouers se dood nog nie die juwele afgehaal nie. Egen sê Mr Kruger gaan sover moontlik probeer om replikas van die juwele te maak. “Ons het ŉ eerste ontmoeting met Shaleen gereël om te probeer vasstel hoeveel inligting ons oor die juwele kan kry. Ons hoop om sover moontlik presiese replikas van die juwele te maak.” Die waarde van ŉ Krugerrand word direk gekoppel aan die goudprys. Die geskatte waarde van een Krugerrand is om en by R20 000. In ŉ onderhoud met Shaleen, het sy aan Maroela Media gesê hoewel die sentimentele waarde van die juweliersware nooit vervang sou kon word nie, staan sy in verwondering oor hoeveel mense nog kan omgee. “Dit is vir my voorwaar ŉ riem onder die hart. Ek was so terneergedruk gewees, en toe bel die mense en sê hulle wil vir my so iets moois doen,” het sy vertel. Sy sê as mense minder praat oor hoe hulle dinge in die land wil regruk en meer doen, sal hier dalk minder misdaad wees. “Dit bring trane in my oë as ek dink hoe mense in die land steeds kan saamstaan. Kyk maar net hoe het Suid-Afrikaners die boere ondersteun met water. Ek dink net ons moet praatjies los en iets begin doen.” Sy sê sy het nog niks gehoor oor haar juweliersware nie. “Ek glo ook nie ons gaan dit ooit opspoor nie. Ek het nooit ‘in miljoen jaar’ gedink ek gaan ŉ slagoffer wees nie, en soveel ander dink dit ook. Ons moet iets begin doen en saamstaan om misdaad die nek in te slaan.” Mense wat moontlik op die ringe afkom, kan steeds Maroela Media e-pos by [email protected] en die inligting sal aan die polisie en Surtie-Richards oorgedra word.